TRESemmé: Clicks-verkope herstel ná betogings | Netwerk24
Deur Nellie Brand-Jonker 22 Oktober 2020 12:30
Die verkope in Clicks se winkels het teen Oktober weer herstel van die ontwrigting wat in September ervaar is toe lede van die EFF by sy winkels betoog het oor die advertensie van die haarprodukvervaardiger TRESemmé.
Een van die foto's wat deel was van 'n TREsemmé-advertensieveldtog op Clicks se webwerf. Verskeie modelle met verskillende soorte hare is uitgebeeld, maar die hare van swart vroue is opmerklik woorde beskryf.
Vikesh Ramsunder, uitvoerende hoof, sê die betogings het in September omset beïnvloed.
Die groep is egter verseker vir sulke gebeurlikhede en gaan die skade wat gely is, terugeis.
Hy glo nie dit gaan die wins in die lopende boekjaar raak nie.
"Natuurlik is September ontwrig, maar ons is verseker vir die ontwrigting. Ek kan nie noodwendig sien dat dit 'n wesenlike invloed op ons wins gaan hê nie."
Ramsunder sê dis interessant dat die "normale handelspatrone" in Oktober hervat is wat voor September gegeld het.
"Dit is te vroeg om te sê of daar reputasieskade aan die handelsnaam aangerig is, maar op kort termyn sien ons dit nie. Dit is egter onmoontlik om binne ses weke te weet."
Die groep het in sy resultate vir die boekjaar tot einde Augustus slegs na dié gebeurtenis in die notas van die finansiële resultate verwys omdat maatskappye beleggers bewus moet maak van gebeure ná die verslagtyd.
Luidens dié inligting het die betogings daartoe gelei dat die groep inkomste en voorraad verloor het, asook bykomende koste moes aangaan. Verskeie winkels is beskadig.
"Die aanvang van die nuwe boekjaar is geraak deur vier dae se betogings teen die aanlyn TRESemmé-advertensie," is in sy resultate gesê.
Meer oor: Clicks | Tresemmé | Covid-19 | Kleinhandelaars | Verkoue | Kleinhandel | Koronavirus | Apteke | Griep | Toiletware | Inperking